Robert Stevenson
B' e innleadair a bh' ann an Robert Stevenson (Glaschu, 8 an t-Ògmhios 1772 — Dùn Èideann, 12 an t-Iuchar 1850), a tha ainmeil air sgàth nan taighean-solais a thog e.

Rugadh Robert Stevenson 8 an t-Ògmhios 1772 ann an Glaschu. Nuair a bha e
dà bhliadhna a dh'aois chaochail athair agus dh'imrich a mhàthair a Dhùn Èideann far an deach Robert don sgoil.  Ann an 1787 phòs a mhàthair a-rithist le Thomas Smith. Bha factaraidh obair-iarainn aige. Rinn e cuideachd lampaichean ùra le dealradairean aig an robh solas na bu shoilleire. Anns an àm seo cha robh na taighean-solais ach tùir le teine air a' mhullach no solas fann bho choinnlean. Bha na taobhan-mara glè chunnartach agus chaidh mòran bhàtaichean fodha. Thòisich Thomas Smith air taighean-solais a thogail leis na lampaichean ùra. Chaidh Robert don oilthigh ann an Glaschu agus an uair sin chaidh e ag obair leis a h-oide. Thog iad còmhla cuid taighean-solais air feadh na dùthcha. 

Ann an 1805 thòisich Robert air planaichean a dhèanamh airson taigh-solais air "Creag a' Chluig" a thogail. 'S e creag anns a' mhuir a th' ann an "Creag a' Chluig"  a bhios mu dheidhinn trì mìle air fhichead bho Obar Bhrothaig. B' e obair glè dhoirbh agus chunnartach a bh' innte. Bha a' chreag fo uisge aig làn mara. Chaidh a h-uile rud feumail a thoirt ann air bàtaichean seòlaidh – clachan, iarainn agus luchd-obrach. Cha robh ach piocaidean agus spaideachan aca. Anns a' gheamhradh no nam bitheadh an t-sìde dona, stoirmeil cha b' urrainn dhaibh a bhith ag obair. Bho àm gu àm sgrios a' mhuir na thog iad. Ann an 1811 bha an taigh-solais deiseil. 

Eadar 1811 agus 1833 thog Robert Stevenson sia taighean-solais dheug ann an Alba. Rinn e cuideachd planaichean airson drochaidean, claisean-uisge agus calaichean. Bha triùir den mhic agus dithis de na h-oghaichean aige nan fir-togail taighean-solais cuideachd.

Chaochail Robert Stevenson 12 an t-Iuchar 1850 ann an Dùn Èideann.

Taighean-solais 

Seo liosta de na taighean-solais a chaidh a thogail le Robert Stevenson:
Taigh-solais Creag a' Chluig (Beurla: Bell Rock Lighthouse) (1811)
Eilean Mhàigh (1816)
Corsewall faisg air an t-Sròin Reamhair (1818)
Point of Ayre air Eilean Mhanainn (1818)
Calf of Man air Eilean Mhanainn (1818)
Sumburgh Head  air Sealtainn (1821)
Na Roinn Ìleach air Orasaigh (1825)
Buchan Ness (1827)
Am Parbh (1828)
Rubha an Tairbeirt (1830)
Maol nan Gal (1830)
Ceann Dùnaid (1831)
Girdle Ness (1833)
Beàrnaraigh Cheann Bharraigh (1833)
Eilean Musdile (1833)

An teaghlach aige 
 Robert Stevenson  (1772–1850), innleadair Albannach is neach-togail taighean-solais
 Alan Stevenson (1807–1865), innleadair Albannach is neach-togail taighean-solais, mac
 David Stevenson (1815–1886), innleadair Albannach is neach-togail taighean-solais, mac
 David Alan Stevenson, ogha
 Charles Alexander Stevenson (1855–1950), innleadair Albannach is neach-togail taighean-solais, ogha
 Alan Stevenson (1891–1971), innleadair Albannach is neach-togail taighean-solais, iar-ogha  
 Thomas Stevenson (1818–1887), innleadair Albannach is neach-togail taighean-solais, mac
 Robert Louis Stevenson (1850–1894), sgrìobhadair Albannach, ogha

Tùsan 
 

Daoine à Alba
Innleadaireachd